text: Sønderjyske får et enkelt point i Aarhus
  02 november 2015 kl. 19.54
  Sønderjyske spillede en skidt kamp, men de endte alligevel med at få et enkelt point med hjem fra Aarhus.
  Sønderjyske spillede vel nok sæsonens dårligste kamp, men heldigvis for de lyseblå spillere var det hvidblusede hjemmehold ikke markant bedre. Derfor endte mandagens kamp i Superligaen med et uafgjort resultat i en målløs affære.
  Det var AGF, der ville og kunne mest mandag aften. Hjemmeholdet fra Aarhus havde flest muligheder, uden det for alvor blev farligt. Ingen af holdene kunne nemlig ramme målet. Resultatet blev derefter, og de to hold delte derfor pointene imellem sig i 0-0-kampen.
  Resultatet betyder, at Sønderjyske er på en femteplads i Superligaen, mens AGF med det ene point spiller sig op på ligaens ottendeplads.
  